7. sz. melléklet
Nagyközségi Könyvtár Recsk

3245 Recsk, József A. u. 12.

Tel: 36/ 477-131, 578-049

E-mail: nemesm@konyvtarrecsk.t-online.hu
A pályázat szakmai céljának, megvalósítási módjának részletes leírása

A Recsk Nagyközségi Könyvtár a község mindennapi elvárásának megfelelően egy korszerű információs, közéleti, művelődést, oktatást segítő intézményévé kíván lenni.

 Célja olyan korszerű könyvtár kialakítása, amely a fenti igényeket magas színvonalon elégíti ki abból következően, hogy megfelelő információs forrásokkal és a kor színvonalán álló technikai eszközzel rendelkezik. 
A könyvtári kultúra meghatározó eleme a minőségközpontúság. A könyvtári munkának nincs olyan eleme, amellyel kapcsolatban ne volna felvethető a megfelelő minőség igénye – legyen szó akár a könyvtár állományáról, a könyvtáros személyiségéről, a könyvtári szolgáltatásról, vagy akár a környezeti kultúráról. 

Minden tevékenységében a minőségre törekszik és igyekszik azt a legmagasabb szintű szolgáltatás-színvonalat biztosítani, amelyet az olvasó, a használó elvár.
A könyvtár állománya: könyv 12339 db, hangzódokumentum 322 db, CD-ROM 64 db, 14 féle folyóirat.
A könyvtár ügyfélkörét alkotják:

· Az általános iskolai diákok

· Középiskolai diákok a település lakóiból és a helyi esti gimnázium hallgatóiból

· A felsőoktatási intézmények hallgatói

· A település és a környékbeli községek lakói

· A hozzánk látogató turisták

A könyvtár a régióban kiemelkedő szolgáltatásokkal áll az érdeklődők rendelkezésére.

A szolgáltatásainak bővüléséről rendszeresen tájékoztatást nyújtunk a helyi újságban, azonban régi törzsvendégeink reklámjainak is köszönhetjük a magas látogatottságot.

A könyvtár a könyvtári feladtok ellátására, a zenetár, a helyismereti dokumentumok gyűjtése és az információs pont kialakításával kulturális, és információs központ elhelyezkedése szempontjából kiemelt helyen található, hiszen a Mátrát és a Bükköt összekötő 24-es út és a Recsket Pétervásárával összekötő út kereszteződésében található. Az így kialakított dokumentációs és kulturális központot látogatják az óvodás kortól a nyugdíjas korig a település lakói, és mivel tevékenységi köre széles, a környező községekből is igénybe veszik a szolgáltatásait. A helyi vidékfejlesztési tervnek köszönhetően várhatóan növekszik az ide látogatók száma is a településen. 


A könyvtár több funkciót lát el: 2007-ben pályázati forrásból ide tervezzük a zenei könyvtár kialakítását is, amely régiónkban egyedülállónak számít, illetve DVD kölcsönzést.. E-magyarország pont működik, folyamatban van a helytörténeti dokumentumtár kialakítása. Célunk az ehhez kapcsolódó könyv és térkép állomány folyamatos fejlesztése, ismeretterjesztő előadások tartása. 


 A könyvtárban a gyerekekkel rendszeresen végzünk kézműves foglalkozásokat. A legutóbbi februárban volt, gipsz alapú velencei álarcokat készítettünk nagy sikerrel, az elkészült álarcokból kiállítást rendeztünk „Velencei hangulatok” címmel a helyi művelődési házban. Visszatérő vendégünk Boldizsár Ildikó mesekutató és meseterapeuta.

A gyerekekkel végzett közös munka érlelte meg bennem a gondolatot a nyári olvasótábor megszervezésére a gyerekek számára. A tábor célja igénykeltés az irodalmi művek iránt, ez által irodalmi nevelés, a helyes értékrend kialakítása a közvetlen környezetük megismerése, személyiségfejlesztés az iskolaitól eltérő módszerek segítségével. 
2007. júliusában került megszervezésre először, a recski Nagyközségi Könyvtár és a helyi Általános Iskola szervezésében az olvasótábor. Kitűzött célja volt a szervezőknek, hogy a gyerekek játékos feladatok által akár szóban, akár testbeszéddel, megfelelően tudják kifejezni érzéseiket, gondolataikat. A délelőtti foglalkozások többnyire kreatív csoportjátékokkal, illetve általános intelligenciájukat bővítő feladatokkal teltek el. Délutánonként módjukban állt a gyerekeknek, akik 8 és 14 év közöttiek voltak, hogy kézügyességüket, fantáziájukat fejlesszék a kézműves foglalkozásokkal. Pl.: álarcfestés, scoubidou fonás, dobkészítés, szalvéta technika, hennafestés. Az élő zene varázsát a NarcoPolo együttes koncertje által érezhették meg a gyerekek. A csillagok közötti eligazodásban a gyöngyösi Praesepe csillagászkör segített. Egy délelőttre vendégünk volt Boldizsár Ildikó mesekutató és meseterapeuta, akivel bepillantást nyertünk a mesevilág rejtelmeibe.

Az értékelésnél, a gyerekek (és a szülők) egyértelműen sikeresnek, hasznosnak és élménydúsnak ítélték meg a tábort. Reméljük, hogy az ide évben is sikerül színvonalas és tartalmas programokat összeállítani a gyerekek számára és ez által hagyományt teremteni.

Az idei éven indul a felnőtt olvasók kérésére az „Olvasókör”. Az „olvasókör” célja: az olvasó önbizalmának erősítése az olvasás örömére való ráébresztéssel, illetve eligazítása a könyvtár által kínált olvasási lehetőségek között, valamint az olvasók számára olyan beszélgetések, alkalmak megteremtése, melyek során megoszthatják egymással olvasási tapasztalataikat és olvasmány élményeiket. E mellett közös kulturális programokon és előadásokon részt venni, illetve előadókat hívni a könyvtárba.
Feltétlenül szükségesnek tartjuk egy korszerűbb könyvtári környezet kialakítását. Ennek megvalósulását a felújításban, új bútorok vásárlásában, szebb belső tér kialakításában látom.

A könyvtári feladatok ellátására a könyvtárnak rendelkezésre áll 76 m² alapterületű 3 helyiségből álló könyvtárépület. 

A jelenlegi ablakok alig zárhatóak, javításuk nem lehetséges, a bejárati ajtó repedezett nem biztonságos. A könyvtár bejárata alkalmas a mozgáskorlátozott emberek számára is az átalakítás során a belső terek kialakítása is ennek megfelelően történik. 

A falak festésével, a világítás korszerűsítésével és a padlóburkolat cseréjével a használók és a dolgozók számára is kellemes környezet kerül kialakításra.

A könyvespolcokat és a bútorok egy részét a könyvtár az 1960-as években kapta, az évek során ezek a bútorok megkoptak, elhasználódtak, vagy teljesen tönkrementek.

A zenei részleghez és a DVD kölcsönzéshez elengedhetetlenül szükséges lenne jó minőségű HIFI berendezésre, fejhallgatókra. A színvonalas nyári olvasótáborokhoz és a programokhoz: Tv, asztali DVD lejátszó, fényképezőgép, digitális filmfelvevő.  

A remélhetőleg kedvezően változó turisztikai kínálati helyzet intenzív fejlesztést indukálhat a térségben. A gyógyturizmus, falusi turizmus miatt idelátogatók felkeresik az adott térség kínálkozó látványosságait, szolgáltatásait. Így fejleszteni kell a vonzerőkhöz kapcsolódó szolgáltatásokat, a kulturált, élhető környezet kialakítását, megtartását.

Az önkormányzat által a pályázat útján megvalósításra tervezett fejlesztés, a könyvtári szolgáltatások végzésére alkalmas terek felújítása, a berendezések korszerűsítésére és tárgyi technikai eszközök vásárlása. 

A könyvtár átalakítása során törekednek arra, hogy környezetvédelmi előírásokat betartsák. A beépítésre kerülő anyagok, az alkalmazott technológiák a környezetvédelmi szabályoknak megfelelnek. A könyvtár elkészülésével a tiszta rendezett környezet, a látogatók szemléletét pozitívan befolyásolja. Az építési munkálatok során igyekszünk elterjeszteni a környezettudatos gondolkodást, a természet, a lakókörnyezet megóvását.

A belső terek felújításával a polcok, bútorok cseréjével és a műszaki berendezések megvásárlásával létrejöhet egy tartalmilag, technikailag, igényes kulturált könyvtári környezet, amely megfelel az Európai Uniós elvárásoknak és a könyvtárlátogatók széles közönségének.

A cél egy megvalósítható, a jelenlegi körülmények fokozatos (kis lépésekben történő) javításával elérhető könyvtári szolgáltatásbővítés- ahol a hangsúly nem magán a gépesítésen, hanem a használók számára érzékelhető, hatékonyabb szolgáltatáson van. A könyvtár a község központjában található. A községbe érkező turisták számára könnyen, gyorsan elérhető információt biztosít a község és a kistérség látnivalóiról.

A könyvtárban a személyi és technikai feltételek megfelelnek egy szakmailag korszerű és színvonalas könyvtár vezetéséhez. Egy jól működő könyvtárnak szüksége van az Európai Unióban is megfelelő igényes könyvtári környezet kialakítására, melyet az épület belső felújításában látom. Ennek megvalósítása a Recsk Nagyközségi Könyvtár esetében is időszerű, mert évek óta a festésen kívül másra nem került sor. 

A pályázaton elnyert támogatásból 2008-2009-ben megvalósítandó feladatok:

· Az ablakok és a bejárati ajtó cseréje, biztonságossá tétele

· A falak festése

· A pvc padló cseréje laminált padlólapra

· A világítás korszerűsítése

· A könyvtári terekben a régi bútorok, polcok cseréje (könyvállványok teljes cseréje, folyóiratállvány, falipolc, számítógépasztal, gázrúgós forgószékek, tárgyalószékek, fotelek, katalógusszekrény)

· Tárgyi, technikai eszközök vásárlása (tv, dvd lejátszó, dvd író, fényképezőgép, digitális filmfelvevő, webkamera, scanner, pendrive, a zenei részleghez jó minőségű HI-FI berendezés, fülhallgatók, olvasólámpák)

A helyi vidékfejlesztési terv hatására a térségben jelentős fejlesztések várhatóak. A projekt hozzájárul a település és a kistérség népszerűsítéséhez, ezáltal az idegenforgalom növeléséhez. Ebből következően hatással van a turizmus fejlődésére, a térségi hagyományok ápolására.

Az esélyegyenlőség megteremtésének egy iskolapéldája: a legrászorultabb rétegek juthatnak hozzá kulturált, a kor követelményeinek megfelelő körülmények között olyan technikai feltételekhez, amely során naprakész információkkal tudnak szolgálni, segítve a tanulást, a kikapcsolódást, pihenést.

A Recsk Nagyközség a 64/2004. (IV.15.) Korm. Rendelet alapján a Pétervásárai kistérség és a leghátrányosabb helyzetű kistérség közé tartozik. A pályázattal szeretném elérni, hogy a település könyvtára olyan információs hely legyen, ahol az olvasók a könyvtári szolgáltatást megfelelően kialakított, kellemes, kulturált környezetben vehetik igénybe.

Pályázatom kedvező elbírálását előre is köszönöm.

Recsk, 2008. március 17.
                                                                  Tisztelettel:

                                                                                          Nemes Marianna                                                                                                                                                                                                                                          

                                                                                               könyvtáros     

